VENDIM
Nr. 127, datë 16.8.2017

MBI FILLIMIN E PROCEDURËS PËR LICENCIMIN E SHOQËRISË ALBGAZ SHA NË AKTIVITETIN E TRANSMETIMIT TË GAZIT NATYROR

Në mbështetje të neneve 4, pika 50, dhe nenit 44, pika 2, germa “a”, dhe nenit 35 të ligjit nr.
102/2015 “Për sektorin gazit natyror”,  si dhe neneve 4, pika 1, germa “a”; nenit 5; nenit 8; nenit 9, pika
1, germat “a”, “b”, “c”, “d”, “e”; pika 2, germa “a” dhe nenit 10, pikat 1 dhe 3 të rregullores “Për
procedurat dhe afatet për dhënien, modifikimin, transferimin, rinovimin dhe heqjen e licencave në sektorin e gazit natyror”; nenit 19, pika 1, germa “a” të rregullores “Për organizimin, funksionimin dhe
procedurat e ERE-s”, miratuar me vendimin e bordit nr. 96, datë 17.6.2016, bordi i Entit Rregullator të
Energjisë (ERE), në mbledhjen e tij të datës 16.8.2017, mbasi shqyrtoi relacionin, fillimin e procedurës
për licencimin e shoqërisë “Albgaz” sh.a. në aktivitetin e transmetimit të gazit natyror, të  përgatitur nga
Drejtoria e Licencimit dhe Monitorimit të Tregut,
konstatoi se:
Aplikimi  i  shoqërisë  “Albgaz”  sh.a.  plotëson  pjesërisht  kërkesat  e  parashikuara  nga  ERE  në
“Rregulloren për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e gazit natyror”, si më poshtë:
Formati dhe dokumentacioni për aplikim është plotësuar nga aplikanti si më poshtë: Neni 9, pika 1:
- germa “a” (tipi i aplikimit) plotësuar;
- germa “b” (informacion i përgjithshëm për aplikantin) plotësuar;
- germa “c” (të dhënat mbi aplikantin) plotësuar;
- germa “d” (dokumentacioni ligjor, administrativ dhe pronësor), plotësuar si më poshtë:
- pika “i” (akti i regjistrimit në QKB) plotësuar;
- pika “ii” (struktura organizative/lista e personelit) plotësuar;
- pika “iv” (identiteti i të gjithë personave që kanë interes pronësor tek aplikanti më të madh dhe të barabartë me 5 %) pa plotësuar;
- pika “v” (dokumentacioni që tregon titujt e pronësisë mbi asetet që ka...për të kryer funksionet ose plotësuar detyrimet nën licencën e kërkuar). Subjekti ka depozituar në ERE listën e aseteve në zbatim të
urdhrit të ministrit të Zhvillimit Ekonomik, Turizmit, Tregtisë dhe Sipërmarrjes nr. 550/1, datë 2.2.2016, që do të shërbejë për krijimin e Qendrës së Transmetimit dhe Shpërndarjes së Gazit, si dhe disa
certifikata pronësie për prona që i përkasin ende Albpetrolit dhe që pritet të regjistrohen në emër të
“Albgaz” sh.a.
- Pika “vi” (lejet dhe autorizimet mjedisore) pa plotësuar.
- Germa “e” (dokumentacioni dhe garancitë financiare dhe fiskale) plotësuar si më poshtë:
- “i” (deklarime prej autoriteteve për pagesat e detyrimeve fiskale dhe sigurimeve shoqërore...) Subjekti ka depozituar në ERE vetëm vërtetimin e Drejtorisë së Përgjithshme të Tatimeve, i cili konfirmon se
subjekti nuk ka detyrime tatimore deri në datë 19.7.2017. Mungon deklarata e sigurimeve shoqërore.
- “ii” (bilancet financiare të audituara...për tri vitet e fundit). Duke qenë se viti financiar 2017 nuk
është mbyllur ende, shoqëria “Albgaz” sh.a. nuk mund të depozitojë në këtë moment bilance financiare pranë ERE-s, duke qenë një shoqëri e krijuar para pak muajsh.
- “v” (vërtetimi i kryerjes së pagesës ndaj ERE-s, tarifë aplikimi). Duke qenë se mbas vendimmarrjes së ERE-s nr. 97, datë 4.7.2017,“Për miratimin e rregullores për procedurat e licencimit, modifikimit, transferimit ose heqjen e licencave në sektorin e gazit natyror”, është konstatuar një gabim material në aktin që i është bashkëlidhur këtij vendimi e dërguar në QBZ, ERE, në bazë të nenit 112 të Kodit të Procedurave Administrative (korrigjimi i gabimeve materiale në aktin administrativ),  ka depozituar në

QBZ kërkesën për të bërë zëvendësimin e tabelës së aneksit A, “Pagesa e regjistrimit dhe procedimit të një aplikimi”, duke shtuar në përmbajtjen e saj edhe pagesën e aplikimit për licencimin në aktivitetin e
transmetimit të gazit natyror. Me botimin në Fletoren Zyrtare të këtij korrigjimi do t’i kërkohet subjektit
“Albgaz” sh.a të kryejë pagesën përkatëse.
- “vi” (plan biznesi...). Subjekti ka depozituar në ERE një program zhvillimi ekonomik për vitin 2017,
në pritje të depozitimit të një plani biznesi.
- “vii” (nëse aplikanti ka synim të përdorë një shoqëri menaxhimi për operacionet e tij ditore, duhet të
këshillohet me ERE-n dhe të japë garanci performance për kryerjen me besueshmëri të veprimeve të kësaj shoqërie menaxhimi). Nuk është dhënë asnjë informacion për këtë nga shoqëria.
Dokumente specifike për llojin e licencës, është plotësuar nga aplikanti, si më poshtë: Neni 9, pika 2, germa “a”:
Licenca për transmetimin e gazit natyror:
a.1 Subjekti që aplikon për një licencë në transmetimin e gazit natyror, duhet që më parë të
certifikohet sipas procedurës së përcaktuar në nenin 37 të ligjit 102/2015 “Për sektorin e gazit natyror”. Për këtë pikë vlen të theksojmë faktin se jemi ende në fazë pritje të opinionit të Sekretariatit të
Komunitetit të Energjisë në lidhje me certifikimin paraprak të “Albgaz” nga ERE.
a.2 Informacion me të dhëna të përgjithshme dhe teknike të projektit që përfshijnë sa vijon:
i) Vendndodhjen e instalimeve dhe gjurmën e tubacioneve përfshirë hartën topografike për territorin ku do të ushtrojë aktivitetin. Pa plotësuar.
ii) Kapacitetin maksimal teknik të kontraktuar dhe të disponueshëm në të gjitha pikat e hyrjes (in take)
në sistem dhe të daljes (off take) prej sistemit dhe ndërlidhjet e tij me rrjete të tjera të transmetimit dhe
shpërndarjes, impiantet e magazinimit, prodhimit dhe terminalet e GNL-së. Pa plotësuar.
iii) Volumet e projektuara ditore për t’u përpunuar sipas vlerësimeve të aplikantit. Pa plotësuar.
iv) Standardet teknike, presionet maksimale të projektuara, kërkesat e komprimimit dhe karakteristikat e tjera teknike të makinerive dhe pajisjeve teknike që do të instalohen. Pa plotësuar.
v) Presionet e punës të projektuara mbështetur në vlerësimet e aplikantit. Pa plotësuar. vi) Kategoritë dhe lista e konsumatorëve, si dhe livrimet e parashikuara. Pa plotësuar.
vii) Vendndodhjet e matësve dhe specifikimet. Pa plotësuar. viii) Vendndodhjet e kontrollit të cilësisë së gazit. Pa plotësuar.
ix) Dëshmi të kontratave/angazhimeve për transportin e gazit. Pa plotësuar.
x) Kërkesat e pritshme për hyrje prej palëve të treta ose çdo kërkesë e pritshme për përjashtim nga e
drejta për hyrje e palëve te treta, sikurse çdo vendim i dhënë më parë për përjashtim prej detyrimit të dhënies së të drejtës së hyrjes për infrastrukturat e reja sipas ligjit nr. 102/2015 “Për sektorin e gazit
natyror”. Pa plotësuar.
xi) Lidhjet ndërkufitare dhe parametrat e operimit në vendet fqinje. Pa plotësuar.
xii) Marrëveshjet operacionale të balancimit. Pa plotësuar.
xiii) Burimi i synuar dhe procedura e prokurimit të gazit natyror të nevojshëm për balancimin e
sistemit të transmetimit. Pa plotësuar.
xiv) Aftësia për lëvizjen në kah të kundërt. Pa plotësuar.
xv) Punët e aplikantit për: a) zgjidhjen teknike të propozuar; b) vlerësimin e ndikimit mjedisor; c)
vlerësimin e kostos; d) parashikimet ekonomike duke përfshire mënyrat e financimit të cilat justifikojnë
planin e biznesit për projektin e transmetimit të gazit natyror të përgatitura nga një shoqëri e specializuar inxhinierike. Pa plotësuar.
xvi) Programin e punës për zbatimin e projektit dhe jeta e pritshme e projektit. Pa plotësuar.
xvii) Planet vjetore të investimit për përmirësimin, zgjerimin ose modifikime të tjera të sistemit të
transmetimit për një periudhë jo më pak se 5 vjet prej datës efektive të licencës në përputhje me legjislacionin në fuqi. Pa plotësuar.
xviii) Programi i parashikuar i mirëmbajtjes së sistemit të transmetimit. Pa plotësuar.

Për dokumentacionin e munguar do të njoftohet subjekti që, në bazë të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e gazit
natyror”, neni 10, pika 9 dhe neni 11, pika 1, t’i paraqesë këto në ERE brenda afateve.
Për gjithë sa më sipër, bordi i ERE-s

VENDOSI:

1. Të fillojë procedurën për licencimin e shoqërisë “Albgaz” sh.a. në aktivitetin e transmetimit të gazit natyror.
2. Procedura e nisur sipas pikës 1 të këtij vendimi do të mbyllet mbas marrjes së vendimit final të certifikimit të shoqërisë “Albgaz” sh.a. si operator i kombinuar.
3. Drejtoria e Licencimit dhe Monitorimit të Tregut të njoftojë subjektin e interesuar për vendimin e bordit të ERE-s.
Ky vendim hyn në fuqi menjëherë.
Ky vendim botohet në Fletoren Zyrtare.
Ky vendim mund të ankimohet në Gjykatën Administrative Tiranë, brenda 30 ditëve kalendarike nga botimi në Fletoren Zyrtare.

